ANC-veterane eis aksie teen AceAce Magashule. Foto: ANC ANC-veterane het ŉ beroep op pres. Cyril Ramaphosa gedoen om dringende stappe te doen teen Ace Magashule, sekretaris-generaal van die ANC, weens “rassistiese” uitlatings. Dit kom nadat Magashule die naweek in Philippi in die Wes-Kaap ŉ beroep op inwoners gedoen het om nie in die komende verkiesing vir ŉ “umlungu”, ŉ wit persoon, te stem nie. ŉ Groep van 14 ANC-veterane het gesê Magashule se aanhitsing van ANC-ondersteuners om hul stem op ŉ rassistiese wyse uit te oefen is onaanvaarbaar. “Sover dit ons aangaan is dit die uitlating van ŉ individu en is dit nie die posisie van die ANC nie.” Volgens die veterane is dit afskuwelik om figuurlik of metafories met ras om te gaan tydens ŉ ANC-verkiesingsbyeenkoms en moet diegene wat dit doen geen plek in die party hê nie. “Magashule se gedrag en uitlatings is heeltemal strydig met die Vryheidsmanifes en die grondwet van die ANC. Dit is vir ons hartseer dat hierdie optrede hom ononderskeibaar maak van die rasse-populiste wat tydens die jare van staatskaping ontstaan het, diegene wat die swaarkry van ons mense deur ras misbruik om aandag af te trek van hul eie misdade en kriminele optrede.” Die veterane het ŉ beroep gedoen op Ramaphosa, as president van die ANC, en die party se integriteitskommissie om dringend teen Magashule op te tree. Magashule het tydens sy tweedaagse besoek aan Kaapstad gesê hy is vol vertroue dat die ANC die komende verkiesing sal wen. Magashule wou nie reageer op die bewerings van korrupsie teen hom nie en het gesê hy fokus op die verkiesing. Volgens hom sal die bewerings teen hom en ander ANC-leiers nie ŉ impak op die party hê nie. Die ondersoekende joernalis Pieter-Louis Myburgh maak verskeie aantygings in sy jongste boek oor staatskaping en veral oor die die sekretaris-generaal van die ANC, Ace Magashule. Die soeklig het opnuut op Magashule geval ná die onlangse bekendstelling van Pieter-Louis Myburgh se boek Gangster State: Unravelling Ace Magashule’s Web of Capture. In die boek skryf Myburgh daar is invloedryke magte in die regerende party wat alles kan verloor as korrupsie en staatskaping aan die kaak gestel word. Myburgh skryf Magashule is die man aan die voorpunt van pogings om dit te keer. Hy beskryf Magashule as Suid-Afrika se “gevaarlikste politikus”. Myburgh skryf in die boek daar is in Vrystaatse politieke kringe dikwels na Magashule as “Mr Ten Percent” verwys, glo omdat hy 10% van elke regeringskontrak in die provinsie geëis het. Hy het glo ŉ oog gehou op alle groot en mediumgrootte betalings wat munisipaliteite en provinsiale departemente gedoen het. Die boek delf dieper in Magashule se beweerde duistere transaksies: van sy tyd as struggle-aktivis in die 1980’s, sy magtige bewind as premier van die Vrystaat vir amper ŉ dekade, tot sy opgang as een van die ANC se invloedrykste politici. Myburgh onthul hoe Magashule glo op die punt was om in hegtenis geneem te word kort voor die Skerpioene in die laat 2000’s ontbind is, asook die maniere wat ingespan is om hom in die Vrystaat aan bewind te hou en die pos van sekretaris-generaal van die ANC te verseker.